QH:โบรกฯปรับลดมูลค่าพื้นฐานป็น 2.9 บ.หลังหั่นประมาณการกำไร-มูลค่าเงินลงทุน
QH ปรับลดมูลค่าพื้นฐานตามวิธีรวมส่วนกิจการเป็น 2.90 บาทจาก 3.20 บาท หลังปรับประมาณการกำไรและปรับลดมูลค่าเงินลงทุน
4 ก.พ. 2559

บล.กสิกรไทย ระบุในบทวิเคราะห์วันนี้(4 ก.พ.) ว่า บริษัท ควอลิตี้เฮ้าส์ จำกัด (มหาชน) หรือ QH ปรับลดมูลค่าพื้นฐานตามวิธีรวมส่วนกิจการเป็น 2.90 บาทจาก 3.20 บาท หลังปรับประมาณการกำไรและปรับลดมูลค่าเงินลงทุน
ทั้งนี้ประเด็นสินค้าคงเหลือที่เพิ่มขึ้นโดยเฉพาะจากคอนโดมิเนียมต่างจังหวัดในมุมมองน่าจะเป็นสาเหตุสำคัญที่ทำให้ราคาหุ้นซื้อขายในระดับส่วนลดค่อนข้างมากหากเทียบกับพื้นฐาน
อย่างไรก็ตามแม้จำนวนโครงการที่ขายช้าในต่างจังหวัดจะมีจำนวนมาก แต่หากพิจารณาในเชิงมูลค่าเหลือขายที่เพียง 11% ของมูลค่าโครงการเหลือขายทั้งหมด ณ สิ้นปี 2558 ทำให้ความเสี่ยงด้านนี้ค่อนข้างจำกัดหาก QH ไม่มีการเปิดโครงการคอนโดมิเนียมในต่างจังหวัดเพิ่มเติมมากนัก และมีแผนการตลาดที่มีศักยภาพเพื่อลดสินค้าคงเหลือเหล่านี้
ในเชิงพื้นฐานด้วยราคาปิดล่าสุดยังมีส่วนลดจากมูลค่าพื้นฐานค่อนข้างมาก รวมถึงผลประกอบการไตรมาส 4/58 ที่คาด QH จะสามารถสร้างจุดสูงสุดใหม่ได้สำหรับกำไรรายไตรมาสจึงคงคำแนะนำซื้อสำหรับ QH 